O‘zbekistonning Avstriyadagi elchisi bir vaqtning o‘zida mamlakatning Vengriyadagi elchisi etib tayinlandi

O‘zbekistonning Avstriyadagi favqulodda va muxtor elchisi Abat Fayzullayev o‘rindoshlik asosida O‘zbekistonning Vengriyadagi favqulodda va muxtor elchisi lavozimiga tayinlandi. Bu haqda Telegram’dagi “Nigoh” kanali xabar berdi.

Abat Fayzullayev Jahon iqtisodiyoti va diplomatiya universitetida bakalavriat va magistratura dasturlari bo‘yicha tahsil olgan (2000–2007). Shuningdek, u 2009-yilda Toshkent davlat iqtisodiyot universitetining sirtqi bo‘limini Xalqaro iqtisodiy munosabatlar mutaxassisligi bo‘yicha tamomlagan. U Tashqi ishlar vazirligida va O‘zbekistonning AQSHdagi elchixonasida turli lavozimlarda ishlagan. 2020-yilning avgustida O‘zbekistonning Avstriyadagi yangi elchisi tayinlangan edi. Tayinlovdan oldin Abat Fayzullayev tashqi ishlar vaziri vazirning yordamchisi – Tashqi ishlar vazirligining tashkiliy va nazorat bo‘limi boshlig‘i lavozimida faoliyat yuritgan.
Avvalroq O‘zbekistonning Misrdagi elchisi mamlakat prezidentiga ishonch yorliqlarini topshirgani, Koreya va Dominikana Respublikalarining O‘zbekistondagi yangi elchilari tayinlangani, Tashqi ishlar vazirining birinchi o‘rinbosari O‘zbekistonning Xitoydagi yangi elchisi etib tayinlangani to‘g‘risida xabar berilgandi.